text: I dag begynder festen
  27 maj 2014 kl. 14.26
  Hvert år får landets efterskolelever tilbuddet om at slå telte op på Jelling Musikfestival før alle andre i et særligt afsnit kun for efterskoler.
  Og det gør de i dag.
  Resten af festivalgæsterne stiller op fra i morgen.
  Ideen opstod i 2009. Før da lå efterskoleeleverne spredt rundt omkring på pladsen, og det kunne give klammerier med de ældre festivalgæster.
  - Typisk er det efterskoleelevernes første tur på festival, og så skal der jo ofte prøves grænser af. På den her måde kan vi holde bedre styr med dem, siger Anders Nørgaard, sikkerhedskoordinator på festivalen.
  Cirka 3200-3300 efterskoleelever ventes at være med på festivalen.
  I alt forventer Jellingfestivalen at få omkring 34.000 gæster i år.
  Dermed regner festivalen med at kunne tangere det helt store rekordår 2010, hvor bl.a. Elton John gæstede festivalen.
  